Helge Sander (V), 2003-11-06:
Der er ikke tvivl om, at store dele af den danske befolkning benytter sig af alternativ behandling, men virkningen af behandlingen er ikke altid påvist videnskabeligt.
Denne forskning er af stor interesse for befolkningen og det danske sundhedsvæsen, og derfor besluttede Folketinget også den 3. december 1998 at oprette Videns- og Forskningscenter for Alternativ Behandling i det daglige kaldt ViFAB.
ViFAB har en årlig bevilling på 1 mio. kr. på finansloven til at igangsætte forskellige forskningsprojekter, og derudover har man i både 2002 og 2003 fået tilført ekstra midler til forskning.
Regeringen har således allerede opprioriteret dette område.
Som forslagsstillerne nævner i bemærkningerne til forslaget, er det ikke uden vanskeligheder at fremme forskningen i alternativ behandling.
Problemet synes derfor at være, hvordan vi får de alternative behandlere, kvalificerede forskere og læger til at forske i alternativ behandling på tværs af faggrænserne.
Indtil nu tror jeg, at forslagsstillerne er stort set enige i min fremlægning.
Beslutningsforslaget lægger nemlig op til, at der oprettes et nyt universitetscenter med en årlig bevilling på 20 mio. kr., og det er regeringen uenig i.
Vi har i dag et velfungerende Videns- og Forskningscenter for Alternativ Behandling.
Dette er dokumenteret i evalueringen af centerets arbejde fra sidste efterår.
Regeringen finder det derfor mest fornuftigt, at vi bygger på det fundament, der allerede er lagt.
Jeg er enig i, at universitetsforskning skal mere på banen på dette område, men jeg kan ikke i forslaget eller i bemærkningerne hertil finde nogen overbevisende argumentation for, at løsningen er at starte forfra, altså med et nyt center.
I ViFAB kan vi målrette midler til forskning i alternativ behandling og hjælpe den i gang, men derudover bør forskning indgå i den almindelige prioritering af forskningsmidlerne på sundhedsområdet.
Forskning i alternative behandlingsmetoder bør på sigt kunne begå sig i åben konkurrence med andre områder.
Jeg kan nævne utallige forskningsområder, som kunne have behov for flere forskningsmidler, men vi må nu engang konstatere, at vi ikke har uendelige midler til vores rådighed.
Som politikere må vi derfor træffe nogle valg, med andre ord foretage nogle prioriteringer.
Regeringen mener derfor, at forskning i alternativ behandling i hovedsagen skal vurderes sammen med den øvrige sundhedsforskning.
Derfor foreslår regeringen, at overvejelserne om en eventuel øget indsats på området finder sted op til regeringens oplæg til finanslovforhandlingerne for 2005.
Spørgsmålet er således, om der er behov for en større satsning inden for forskning i alternativ behandling, eller om det er andre områder, der trænger sig mere på. Viser det sig, at forskning i alternativ behandling bør prioriteres, skal det undersøges, hvordan en sådan udmøntning kan få den størst mulige effekt.
Det kunne eksempelvis være via Det Strategiske Forskningsråd eller via ViFAB.
Regeringen er overbevist om, at forskningsaktiviteten sikres bedst gennem åben konkurrence om de forskningsmidler, der nu engang er til rådighed.
I forlængelse af disse bemærkninger skal jeg meddele, at regeringen vil afvise beslutningsforslaget.